text: EU-regler koster kørekortet
  23 december 2012 kl. 11.06
  I ti år har Fred Westergaard på trods af epilepsi arbejdet som lastbilchauffør. Men søndag var det farvel til kørekortet.
  På grund af sygdommen har Fred Westergaard hvert år fået forlænget sit kørekort efter ansøgning hos både politiet og embedslægen.
  Men selv om han ikke har haft anfald de seneste 17 år på grund af medicin, betyder nye EU-regler, at han ikke længere kan få forlænget sit kørekort.
  Heller ikke, selv om han kan dokumentere, at han er anfaldsfri.
  De EU-regler, der nu er en del af dansk lovgivning, kræver, at en epileptiker skal have været anfaldsfri i 10 år og uden medicin i 10 år, før vedkommende kan køre bil.
  
  30 tilsvarende sager
  I Dansk Epilepsiforening oplyser landsformand Lone Nørager Kristensen, at man har kendskab til knapt 30 tilsvarende sager.
  - Det er vores vurdering, at man fra dansk side ikke havde behøvet at implementere de nye EU-regler i den eksisterende danske lovgivning.
  Fred Westergaard har nu modtaget et midlertidigt kørekort, mens han overvejer sin job-mæssige fremtid.
  